Зэрежьэнум хуэхьэзырщ
Мэзкуу щыIэ Урысейпсо гъэлъэгъуапIэ центрым и хэщIапIэм жэпуэгъуэм и 9-12-хэм щызэхашэнущ «Бжьыхьэ дыщафэ-2013» 15-нэ Урысей агропромышленнэ выставкэр.
Хабзэ зэрыхъуауэ, мэкъумэш илъэсым и Iуэхугъуэ нэхъыщхьэм Къэбэрдей-Балъкъэрым и лIыкIуэхэри хэтынущ. Мы гъэм абы щагъэлъэгъуэнущ республикэм и агропромышленнэ комплексым и предприятэ 13-м я IэдакъэщIэкIхэмрэ и щIэныгъэ-къэхутакIуитIым я ехъулIэныгъэхэмрэ.
Къэбэрдей-Балъкъэрым и экспозицэм хухах метр зэбгъузэнатIэ 92-м помидор къыщIэчыжагъащIэхэр, мыIэрысэхэр, пхъэщхьэмыщхьэ, хадэхэкI консервхэр, IэфIыкIэхэр, шагъырхэр, аркъэхэкIхэр, гъэшхэкIхэмрэ кхъуей лIэужьыгъуэхэмрэ щагъэувынущ.
КъищынэмыщIауэ, псынщIэу хэхъуэ жыг хадэхэм зэрызрагъэужьым, хадэхэкIхэр теплицэкIэ зэрызэрахьэм, жэм гъэшыфIэхэр къызэрыхахым, мэкъумэшхэкIхэм зэрелэжьым теухуауэ ягъэзащIэ инвестицэ проект зыбжанэ ягъэлъэгъуэну я мурадщ.
Выставкэм и программэм хыхьэу зэIущIэ, семинар, еплъыныгъэ зэмылIэужьыгъуэхэр ирагъэкIуэкIынущ.
КъБР-м мэкъумэш хозяйствэмкIэ и министр Къаздэхъу Альберт зи унафэщI ди лIыкIуэ гупым хэтщ АПК-м и IэнатIэхэм я унафэщIхэмрэ муниципальнэ щIыналъэхэм я Iэтащхьэхэмрэ.
Самченкэ Светланэ.
